Art Gallery Largo: Март 2011
В петък, 01 април 2011 г., от 18.00 ч. в Арт Галерия “Ларго” на ул. “Свети Климент” 16 се открива четиридесет и третата поред експозиция под надслов “Морски видения” на пловдивския художник Николай Няголов. Авторът ще представи серия картини, рисувани специално за новото пространство на Арт Галерия Ларго. Невероятен майстор на абстрактния пейзаж, Николай Няголов ще покаже във Варна над 20 платна, повечето от които вдъхновени от морето. “Пристанище”, “Морско утро”, “Вълнение”, “Лунна пътека” показват красотата на морето в различните часове на деня и в различните му състояния. Безбрежността, загадъчността или стихийността на водната шир е уловил художникът в платната си. За миг потъваме в знойния летен ден на плажа в картината “Жега” и сякаш усещаме с ходилата си парещия пясък, а в следващия миг стоим като хипнотизирани пред красотата на “Лунната пътека”, запечатана на платното с всичките й сребърни отблясъци по вълните. В “Морско утро” разсъмването на новия ден усещаме чрез трепета на вълните и полюшването на разпънатите рибарски мрежи, а в “Нощ” пловдивчанинът е уловил тишината и омиротворителната нежност на морската шир в светещите прозорчета на рибарските хижи, струпани досами водата и в спокойно поклащащият се от вълните буй. Като контрапункт на предимно летните морски картини Николай е донесъл в морската столица и няколко зимни пейзажа. В града на тепетата Няголов е известен и ценен сред познавачите и със своите натюрморти, които присъстват почти във всяка сериозна пловдивска колекция. Знакови за автора са чашата с кафе или ябълката, столът или вазата с цветя, които най-често можем да открием в стилните и изтънчени като пластически изказ натюрморти. На някои от тях ще можем да се насладим и в настоящата експозиция в “Ларго”. Буйно въображение, страстна любов към морето и към природата, ненаситна жажда за откривателство – това са качествата, които са нужни, за да се насладим в пълна степен на тази изложба. Защото в нея няма да открием лесно смилаеми теми. Няма да получим готови формули и ясно изведени послания. Няма да получим нищо наготово. В платната на автора е сложено само началото, уловените моменти са само миниатюрна частица от пространствено-времевия континиум, безкрайността на Вселената е само загатната. Всяка картина е като началото на една история... А как ще я продължим зависи само от нас, от полета на нашата фантазия, от лекотата на нашето въображение, от любовта ни към неочакваното и към провокацията......
абстрактна живопис,
В Арт Галерия Ларго е първата самостоятелна изложба на скулптора Велимир Великов – “Сила и нежност”!
В петък, 11 март 2011 г., от 18.00 ч. в Арт Галерия “Ларго” на ул. “Свети Климент” 16 се открива четиридесет и втората поред експозиция под надслов “Сила и нежност” на софийският художник Велимир Великов. Авторът ще представи серия рисунки и малка пластика. За варненските ценители на изящното тази изложба е особен комплимент, тъй като за първата си самостоятелна изява талантливият автор е избрал именно морския град. След дипломирането си в Академията Велимир работи повече от 10 години в ателието на прочутият български скулптор Георги Чапкънов, който е негов вуйчо. Очевидно талантът се предава по наследство, както ще забележат всички, които посетят изложбата. Защото декадата неуморен труд и постоянство е необходимо условие за творческо израстване, но не е достатъчно. Необходим е и талант, а тук той е даден в изобилие. Стилът на майсторът-учител личи в работите на Велимир. Но в тях откриваме и собственият почерк на вече изграден творец. Изложбата е наречена “Сила и нежност”, защото това са главните емоции, които вълнуват автора. Фигурите на героите, населили неговият поетичен свят излъчват стаена мощ, овладяна, но и готова всеки миг да избухне. Откровена мъжественост и сила окриваме в пластиките “Телец”, “Празник”, “Посока”. Чувственост и освободена сексуалност има в рисунките на автора. Нежност, финес, красота – това са женските фигури, населяващи света на художника. Изяществото и лекотата, които те излъчват, може да бъде постигната от малцина скулптори в днешно време. И Велимир Великов е един от избраните, един от надарените.... Ярка илюстрация на таланта на автора са пластиките “Опит за летене”, “Спомен” и “Мечта”. В тях откриваме не просто статуетки. Това са три поетични строфи, замръзнали в бронзова прегръдка, три вълшебни мелодии, материализирани от ръката на художника, за да можем да ги докоснем, да ги погалим и да ги почувстваме. Не всеки ден можем да докоснем стихът или музиката с ръка или красотата им да окъпе очите ни – но чрез пластиките на Велимир това е възможно. Ето защо не пропускайте за нищо на света тази изложба, която смело можем да заявим, ще се превърне в едно от културните събития на месец март. Експозицията може да бъде разгледана до 30 март 2011 г.
Георги Чапкънов,